### 19.    Beslutning om økonomiske ændringer som konsekvens af den nye dagtilbudslov

**Åbent**

Sagsnr.: [adresse]       J.nr.: 28.09.00           Dokumentnr.:
326-2018-126847

**Sagstype**

Beslutning.

**Resume og sagens baggrund**

Folketinget har vedtaget et forslag til en lov om ændring af
dagtilbudsloven og lov om folkeskolen. Hovedparten af loven træder i kraft pr.
1. juli 2018. Nedenfor præsenteres de ændringer i loven, der kan have betydning
for økonomien i Kalundborg Kommune. Disse vedrører indførelsen af
deltidspladser ved barsel og kombinationstilbud, samt ændringer i forhold til
private pasningsordninger, tilskud til private daginstitutioner, puljer og
fastsættelse af tilskud, pasning af eget barn og optagelsesregler og ventelisteret.
Udvalget vil på et senere møde blive orienteret om ændringer i loven, der ikke
har økonomiske konsekvenser.

**Indstillinger**

Direktøren indstiller, at punkterne om økonomi behandles
endeligt, når der er indgået en økonomiaftale mellem KL og regeringen.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Den 24. maj 2018 vedtog
Folketinget "Forslag til lov om ændring af dagtilbudsloven og lov om
folkeskolen". Lovændringen har til formål at bidrage til en styrket
kvalitet i dagtilbud, øget fleksibilitet og øget frit valg for forældre.
Hovedparten af loven træder i kraft pr. 1. juli 2018.

Nedenfor præsenteres de initiativer,
der kan få økonomiske konsekvenser. Generelt vurderer administrationen, at
ændringerne vil medføre ekstra administrativt arbejde. Dette vurderes som
udgangspunkt at kunne finansieres inden for den nuværende ramme. Derudover vil
ændringer kræve en tilpasning af de IT-systemer, som anvendes til opskrivning,
udbetaling af tilskud mv.

I tillæg til de ændringer, som er
beskrevet i denne sag, vil den nye dagtilbudslov blandt andet få betydning for
arbejdet med pædagogiske læreplaner, forældrebestyrelserne og tilsynet med
dagtilbud. Udvalget vil blive orienteret om disse ændringer på et senere møde.
Vedlagt er en plan for den politiske behandling af ændringerne i
dagtilbudsloven.

*1. Deltidspladser ved
barselsorlov*

Efter de gældende regler
foretager kommunen en konkret vurdering af den enkelte families behov for
pasning ved optagelse i et dagtilbud, hvorefter der kan tilbydes en
fuldtidsplads eller en deltidsplads. I den nye dagtilbudslov fremgår det, at
forældre, der er på barsel med et barn, skal have mulighed for at få en
deltidsplads på 30 timer ugentligt til større søskende, mod en tilsvarende
reduceret egenbetaling (§27b). Denne ændring træder i kraft 1. januar 2019.

Kalundborg Kommune har hidtil kun
tilbudt fuldtidspladser, og derfor vil indførelsen af deltidspladser med
reduceret forældrebetaling have økonomisk betydning. En fuldtidsplads er i gennemsnit
på 48 timer ugentligt i dagplejen og 52 timer ugentligt i daginstitutionerne.

Administrationen udarbejder og
offentliggør på baggrund af de politiske drøftelser retningslinjer, der
beskriver den konkrete anvendelse af deltidspladser, herunder ansøgning om og
ophør af deltidspladser.

*Økonomi*

Forældrenes egenbetaling for en
fuldtidsplads fastsættes ud fra dagtilbuddenes vedtagne budgetter. Den
reducerede forældretakst beregnes ud fra den nuværende takst pr. time. Hvert
barn, som tildeles en deltidsplads, vil indebære en mindre indtægt for
kommunen. I og med det ikke tidligere har været muligt at få en deltidsplads,
vil de børn, som får en deltidsplads efter de nye regler, muligvis være børn,
som i forvejen ikke benytter sig af pladsen i mere end 30 timer om ugen. Dermed
vil den mindre indtægt ikke nødvendigvis modsvares af mindre udgifter.

De samlede økonomiske
konsekvenser vil afhænge af hvor mange forældre, der gør brug af tilbuddet. Der
er behov for at beslutte, hvordan den reducerede forældretakst skal
finansieres. En mulighed er, at hvert område selv tilpasser udgifterne så de
matcher den reducerede indtægt fra eventuelle deltidspladser. Institutionernes
normering bør ved denne model tilpasses, så et barn på deltidsplads kun tæller
for ca. 0,6. Hvis denne model anvendes, vil dagtilbuddene reelt set fremover få
færre midler pr. barn. En anden mulighed er, at den reducerede forældretakst
finansieres centralt.

*2. Kombinationstilbud*

Den nye dagtilbudslov fastslår, at kommunen skal tilbyde
forældre et kombinationstilbud med en dagtilbudsplads og tilskud til fleksibel
pasning udenfor almindelig åbningstid, hvis forældrene kan dokumentere et
arbejdsbetinget pasningsbehov (§ 85a). Tilskuddet til fleksibel pasning skal
gennemsnitligt være på mindst 10 timer ugentligt. Kombinationstilbuddet kan
samlet set ikke overstige, hvad der tidsmæssigt svarer til en fuldtidsplads i
et alderssvarende dagtilbud.

Kommunerne har også tidligere haft mulighed for at tilbyde
et kombinationstilbud, men det har ikke været et krav. I Kalundborg Kommune har
man ikke tidligere tilbudt kombinationstilbud.

Administrationen udarbejder og
offentliggør på baggrund af de politiske drøftelser retningslinjer, der
beskriver den konkrete anvendelse af kombinationstilbuddet, herunder ansøgning
om og ophør af tilbuddet.

*Økonomi*

Tilskuddet til fleksibel pasning fastsættes efter samme
regler som tilskud til en privat pasningsordning. Det betyder, at tilskuddet
skal udgøre mindst 75 % af den billigste budgetterede nettodriftsudgift pr. plads
(dvs. udgiften fratrukket forældretaksten) i et dagtilbud til samme aldersgruppe.
Tilskuddet kan dog højst udgøre 75 % af forældrenes dokumenterede udgifter til
den private pasningsordning. Kommunens udgifter til pasning af et barn i
kombinationstilbud vil således være mindre end hvis barnet har en fuldtidsplads
i et dagtilbud. De samlede økonomiske konsekvenser vil afhænge af hvor mange
forældre, der gør brug af tilbuddet, og hvordan kombinationstilbuddene
sammensættes.

*3. Private pasningsordninger*

Private pasningsordninger er ikke kategoriseret som
dagtilbud i loven, og har hidtil ikke skulle leve op til helt de samme krav som
andre tilbud. Kommunen skal godkende pasningsaftalen mellem forældrene og den
private pasningsordning for at forældrene kan få tilskud. Kommunen skal
ligeledes føre tilsyn med den private pasningsordning samt tilbyde forældrene
at administrere ordningen mod en reduktion i tilskuddet.

I Kalundborg Kommune har man hidtil tilbudt forældre at
administrere den private pasningsordning mod et oprettelseshonorar på 500 kr.
og en månedlig reduktion i tilskuddet på 85 kr. Ordningen har kun været
benyttet i meget få tilfælde. Det anbefales at hæve taksten for administration,
da denne ikke vurderes at matche de reelle udgifter. Det foreslås, at taksten
fremover udgør 4 % af tilskuddet, hvilket er den takst, som flere andre
kommuner anvender.

Med den nye dagtilbudslov skærpes reglerne for tilsynet med
private pasningsordninger. Det løbende tilsyn skal fremover være tilsvarende
til kommunens tilsyn med alderssvarende dagtilbud (typisk dagplejen). Tilsynet
skal sikre, at pasningsordningen lever op til kravet om at arbejde med læring
gennem trygge pædagogiske læringsmiljøer (§§ 81-81b).

I Kalundborg Kommune udføres der i dag i gennemsnit 6 tilsyn
med hver dagplejer årligt. Der udføres hvert år ca. 6 tilsyn med hver af de
private pasningsordninger. Med hensyn til frekvensen af tilsynsbesøg er
tilsynet med private pasningsordninger således allerede på højde med tilsynet
med dagplejen.

*Økonomi*

Administrationen vurderer, at der ikke vil være udgifter
forbundet med de skærpede regler for tilsyn med de private pasningsordninger.
Der kan være øgede udgifter forbundet med administration af de private
pasningsordninger, hvis taksten ikke hæves og flere forældre begynder at
benytte sig af tilbuddet.

*4. Tilskud til private daginstitutioner*

Kommunen betaler i dag et driftstilskud pr. barn, der er
optaget i en privat daginstitution. Driftstilskuddet skal svare til de
gennemsnitlige budgetterede nettodriftsudgifter pr. barn (ekskl. udgifter til
støtte) i et alderssvarende dagtilbud. Det vil sige, at tilskud til private vuggestuer
udregnes på baggrund af udgifterne til kommunale dagplejere og vuggestuer. Med
ændringerne i dagtilbudsloven kan kommunen fremover vælge at udregne tilskuddet
alene på baggrund af udgifterne til kommunale vuggestuer (§ 36), hvilket vil
betyde at tilskuddet til de private vuggestuer vil stige.

Efter de gældende regler skal kommunen yde et bygningstilskud
pr. barn, der er optaget i en privatinstitution. Bygningstilskuddet skal svare
til de gennemsnitlige ejendomsrelaterede udgifter pr. barn i samme aldersgruppe
i selvejende og udliciterede daginstitutioner i kommunen. Med den nye lov kan
kommunen vælge at betale et højere tilskud, såfremt det vurderes at bidrage
til, at de private daginstitutioner kan drives på samme vilkår som selvejende
og udliciterede institutioner (§ 37).

*Økonomi*

Administrationen anbefaler, at tilskuddene til private
daginstitutioner i fremtiden udregnes på samme måde som i dag. Følges denne
anbefaling, vil ændringen ikke have økonomiske konsekvenser.

*5. Puljer og fastsættelse af tilskud*

Kommunen, hvor barnet bor, skal jf. de gældende regler give
forældre et tilskud pr. barn til kommunale, selvejende eller udliciterede
dagtilbud. Tilskuddet og forældrenes egenbetaling fastsættes på grundlag af
dagtilbuddenes vedtagne budgetter. I den nye lov fastsættes det, at midler fra
puljer udmøntet af børne- og socialministeren ikke skal indgå ved fastsættelsen
af kommunens tilskud og forældrenes egenbetaling. Ministeren kan dog i konkrete
tilfælde fastsætte regler om, at midler fra puljer skal indgå ved fastsættelsen
af kommunens tilskud og forældrenes egenbetaling (§ 31).

Administrationen vurderer, at denne ændring vil få meget
begrænsede økonomiske konsekvenser.

*6. Pasning af eget barn*

Kommunen kan vælge, at forældre
har mulighed for at få økonomisk tilskud til pasning af eget barn i stedet for
en plads i et dagtilbud. Tilskuddet kan gives til børn i alderen fra 24 uger og
indtil skolestart. Det har ikke hidtil været et krav, at kommunen skulle
tilbyde dette, og det bliver det heller ikke i den nye dagtilbudslov.
Ændringerne i loven betyder, at tilskuddet ikke længere kun kan gives i én
sammenhængende periode, og at forældrene kan dele tilskuddet mellem sig (§§
87-88).

Kalundborg Kommune tilbyder i dag
tilskud til pasning af eget barn. Kommunens retningslinjer indebærer på
nuværende tidspunkt, at forældre kan få tilskud til pasning af eget barn, når
barnet er mellem 24 uger og 3 år og 3 måneder.

I den nye dagtilbudslov fremgår
det, at der kan gives tilskud i en periode på minimum 8 uger og maksimalt 1 år,
såfremt Kommunalbestyrelsen ikke fastsætter en anden periode. I Kalundborg
Kommune gives der tilskud til pasning af eget barn i en periode på op til 1 år,
hvilket administrationen anbefaler fortsættes.

*Økonomi*

Administrationen vurderer ikke,
at de nye regler vil betyde en ændring i forhold til økonomien.

*7. Optagelsesregler og
ventelisteret*

De gældende regler indebærer, at
forældre i forbindelse med ansøgning om optagelse i et dagtilbud skal have
mulighed for at ønske et konkret dagtilbud. Denne regel skærpes, så forældrene
skal kunne ønske alle daginstitutioner, enheder under daginstitutioner og alle dagplejehjem
(§ 27c). Forældrenes mulighed for at få en konkret plads går ikke forud for
kommunens øvrige retningslinjer for optagelse, men skal ses i sammenhæng med
disse.

Den nye dagtilbudslov indebærer
også, at barnet skal kunne blive stående på venteliste til ét dagtilbud, selvom
det har plads et andet sted, hvis forældrene ønsker det. Kommunen skal sikre, at forældre, der står på venteliste til en
daginstitution/dagplejehjem, anvises plads efter anciennitet (§ 27).

I Kalundborg Kommune har forældre
allerede mulighed for at ønske plads i et hvilket som helst dagtilbud i
kommunen, herunder også enheder og enkelte dagplejehjem. Forældre har også i
forvejen mulighed for at blive stående på venteliste til et dagtilbud, efter
forældrene har fået en plads i et andet dagtilbud. En ledig plads tildeles til
det barn, der står øverst på ventelisten.

Der udarbejdes og offentliggøres
på baggrund af de politiske drøftelser retningslinjer for optagelse af børn i
dagtilbud, herunder ansøgning.

*Økonomi*

Administrationen vurderer ikke,
at de nye regler vil betyde en ændring i forhold til økonomien.

**Økonomiske konsekvenser**

De økonomiske konsekvenser vil være afhængige af, hvordan
loven implementeres. På nuværende tidspunkt afventes forhandlinger mellem KL og
regeringen. En økonomiaftale mellem parterne kan muligvis føre til en
tilpasning af bloktilskuddet til kommunerne (DUT-midler).

Som nævnt vurderer administrationen, at flere af ændringerne
vil medføre ekstra administrativt arbejde og kræve en tilpasning af
IT-systemerne. Udgifterne til dette vurderes som udgangspunkt at kunne
finansieres inden for den nuværende ramme. I skemaet herunder gives et overblik
over de øvrige forventede økonomiske konsekvenser for hver af ændringerne.

|  |  |
| --- | --- |
| *Ændring* | *Forventede økonomiske konsekvenser* |
| 1. Deltidspladser ved barselsorlov | Mindre indtægter fra forældrebetaling |
| 2. Kombinationstilbud | Mindre udgifter til tilskud til fleksibel pasning |
| 3. Private pasningsordninger | Evt. øgede udgifter til administration af private pasningsordninger, hvis taksten ikke hæves |
| 4. Tilskud til private daginstitutioner | Ingen økonomiske konsekvenser, hvis man fortsætter med at udregne tilskuddet som i dag |
| 5. Puljer og fastsættelse af tilskud | Meget begrænsede økonomiske konsekvenser |
| 6. Pasning af eget barn | Ingen økonomiske konsekvenser |
| 7. Optagelsesregler og ventelisteret | Ingen økonomiske konsekvenser |

**Børn- og Familieudvalgets møde
den 6. juni 2018:**

Anbefales.

**Økonomiudvalgets møde den 20.
juni 2018:**

Anbefales.

**Bilag**

|  |  |
| --- | --- |
| Plan for politisk behandling af ændringer i den nye dagtilbudslov | 326-2018-141448 |